Document ID: 32011D0899

32011D0899
L 345/28
SLUŽBENI LIST EUROPSKE UNIJE
21.12.2011.
PROVEDBENA ODLUKA KOMISIJE
od 21. prosinca 2011.
o izmjeni Odluke 2009/861/EZ o prijelaznim mjerama u skladu s Uredbom (EZ) br. 853/2004 Europskog parlamenta i Vijeća u odnosu na preradu sirovog mlijeka koje ne udovoljava zahtjevima u određenim objektima za preradu mlijeka u Bugarskoj
(priopćena pod brojem dokumenta C(2011) 9568)
(Tekst značajan za EGP)
(2011/899/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 853/2004 Europskog parlamenta i Vijeća od 29. travnja 2004. o utvrđivanju određenih higijenskih pravila za hranu životinjskog podrijetla (1), a posebno njezin članak 9.,
budući da:
(1)
Uredbom (EZ) br. 853/2004 utvrđuju se posebna pravila o higijeni hrane životinjskog podrijetla za subjekte u poslovanju s hranom. Ta pravila uključuju higijenske zahtjeve za sirovo mlijeko i mliječne proizvode.
(2)
Odlukom Komisije 2009/861/EZ (2) predviđaju se određena odstupanja od zahtjeva utvrđenih u. Prilogu III. odjeljku IX. poglavlju 1. potpoglavljima II. i III. Uredbe (EZ) br. 853/2004 za objekte za preradu mlijeka u Bugarskoj navedene u toj Odluci. Ta se Odluka primjenjuje do 31. prosinca 2011.
(3)
Stoga određeni objekti za preradu mlijeka navedeni u Prilogu I. Odluci 2009/861/EZ mogu, odstupajući od relevantnih odredaba Uredbe (EZ) br. 853/2004, prerađivati mlijeko koje udovoljava zahtjevima i mlijeko koje ne udovoljava zahtjevima pod uvjetom da se prerada mlijeka koje udovoljava zahtjevima i mlijeka koje ne udovoljava zahtjevima provodi na odvojenim proizvodnim linijama. Pored toga, određeni objekti za preradu mlijeka navedeni u Prilogu II. toj Odluci mogu prerađivati mlijeko koje ne udovoljava zahtjevima bez odvojenih proizvodnih linija.
(4)
Bugarska je obavijestila Komisiju da je od stupanja na snagu Odluke 2009/861/EZ, udio sirovog mlijeka koje udovoljava zahtjevima Uredbe (EZ) br. 853/2004 koje je isporučeno objektima za preradu mlijeka u toj državi članici, značajno porastao. Bugarska je također utvrdila akcijski plan s ciljem pokrivanja cijelog lanca proizvodnje mlijeka u toj državi članici uz osiguravanje sukladnosti s pravilima EU-a.
(5)
Međutim, prema izvješću koje je Bugarska dostavila na temelju članka 5. Odluke 2009/861/EZ i iz informacija koje su dala bugarska tijela tijekom sjednice Stalnog odbora za prehrambeni lanac i zdravlje životinja 17. listopada 2011., stanje u sektoru mlijeka u Bugarskoj još uvijek nije u sukladnosti sa zahtjevima utvrđenim u Uredbi (EZ) br. 853/2004.
(6)
Uzimajući u obzir trenutačno stanje te kako bi se izbjeglo da napori koje su učinila bugarska tijela budu neuspješni, primjereno je produljiti primjenu mjera predviđenih u Odluci 2009/861/EZ.
(7)
Bugarska bi trebala nastaviti s procesom usklađivanja sirovog mlijeka koje se prerađuje u objektima navedenim u prilozima Odluci 2009/861/EZ sa zahtjevima utvrđenim u Uredbi (EZ) br. 853/2004.
(8)
Bugarska bi posebno trebala nastaviti pratiti stanje i dostavljati Komisiji redovna izvješća o napretku prema punoj sukladnosti s tim zahtjevima. Na temelju zaključaka tih izvješća, trebalo bi poduzeti odgovarajuće mjere.
(9)
Odluku 2009/861/EZ treba stoga na odgovarajući način izmijeniti.
(10)
Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU ODLUKU:
Članak 1.
Odluka 2009/861/EZ mijenja se kako slijedi:
1.
U članku 2. datum „31. prosinca 2011.” zamjenjuje se s „31. prosinca 2013.”
2.
U članku 3. datum „31. prosinca 2011.” zamjenjuje se s „31. prosinca 2013.”
3.
Članak 5. zamjenjuje se sljedećim:
„Članak 5.
1. Bugarska dostavlja Komisiji godišnja izvješća o napretku postignutom u usklađivanju sljedećeg s Uredbom (EZ) br. 853/2004:
(a)
gospodarstava koja proizvode mlijeko koje ne udovoljava zahtjevima;
(b)
sustava za prikupljanje i prijevoz mlijeka koje ne udovoljava zahtjevima.
Prvo godišnje izvješće Komisiji se dostavlja najkasnije do 31. prosinca 2012., a drugo godišnje izvješće najkasnije do 31. listopada 2013.
Izvješća se dostavljaju na obrascu iz Priloga III.
2. Komisija pomno prati napredak postignut u usklađivanju sirovog mlijeka koje se prerađuje u objektima navedenim u prilozima I. i II. sa zahtjevima utvrđenim u Uredbi (EZ) br. 853/2004.
Ako, na temelju izvješća koja dostavi Bugarska, Komisija smatra da nije vjerojatno da će sukladnost biti postignuta do 31. prosinca 2013., ona predlaže odgovarajuće mjere za popravljanje stanja.”
4.
U članku 6. datum „31. prosinca 2011.” zamjenjuje se s „31. prosinca 2013.”
5.
Prilozi I. i II. zamjenjuju se tekstom iz Priloga ovoj Odluci.
Članak 2.
Ova je Odluka upućena državama članicama.
Sastavljeno u Bruxellesu 21. prosinca 2011.

Labels: 0
18
17
15